Kedves Áronkám,

Eljutott hozzám leveled, előszőr is nagyon köszönöm, hogy eszedben vagyok még ottan is. Mély sajnálattal olvastam, hogy eddig nem figyeltek fel darabodra. A története tán túl tragikus, ezenkívül kolozsvárott élő magyarként beleéltem magam Ádám bőribe. A történet lezárása búskomor, az őserő elmúlása oly nékem, mint a szerződés utáni jó magyarok veszteségei Románföldön. Ha te is így gondolád, Erzsikét felkereshetem. Elvigyem neki azt a fényképet, amit jó múltkorában küldtél? A munkahelyed milyenségének örülök. Annak is, hogy ilyen jól keresel. Én magam élem életemet ugyanúgy, ahogy eddig. Dolog is van bőven, csak sajnos nem fizetnek úgy, ahogy azt a szükség kívánná. A románok folyton keresztbe akarnak tenni nékem, de az én furfangos észjárásomon nem járnak túl. Hát az élet értelmét kutatod-e még ott Amérikában? Ölellek.

 Kolozsvár, 1924. okt. 5.

Kedves Jenőkém,

megírtam a darabot, amiről már beszámoltam neked, hogy elkezdtem, ám a színház, hisz tudod, hogy elküldtem, semmi hírt nem ad az elbírálásról, vesse fel őket a tűz lángja. Még ilyen orcátlan bandát! Pedig te tudod, hogy erőst jól sikerült a történet. A história az otthonomban kezdődik, Székelyföldön. Két testvérbáttyról szól, akik az igazi ősi magyar hitet vallják. Együtt laknak a hegyen. Az idősb igen nagy mesélő hírében állott. No, ez az Ambrus, az idősb, egyszer csak meghal, így már csak az öccse ismeri ezt a napvallást. Ő a vallás szerint el is hamvasztja bátyját. De az öccsnek erőst hiányzott bátyja támogatása, ezért a testvére hamvait magánál tartja egy edényben, sőt, még a tulajdon vérét is belecsurgatja, hátha Ambrus segít neki a túlvilágról. De most jön csak az igazi fordulat! Két jóember, egy bíró meg egy jegyző, betéved ehhez az Ádámhoz, oszt egyből nekiálnak vádaskodni. Erre Ádám irgalmatlanul hozzávágja a jegyzőt a falnak. Így elítélik Ádámot tíz hónapra. A csendőr, aki Ádámot kísérgeti, ugyanúgy szerelmes abba a lányba, akibe Ádám is szerelmes, méges együtt a hegyekbe szöknek. De előtte, ahogy egy férfi tenni szokta, temérdek sok bort vettek, hogy abban találjanak vigaszt. Ezután a bor már esmént tragédiát okoz. A csendőr lelövi Ádámot. Szerintem jó történet ez Jenőkém! Tán a kidolgozás nem tetszhet valakinek otthon Kolozsvárott? Amúgy a munkám ideát a legisjobb, a munkatársak nem olyanok, mint New York-ban; sokat szoktunk pipázgatni, fütyörészni, ángilusul csujjogatni. 130 dollárt meg is keresek havonta, amiből jól meg es élek. Csak Erzsike hiánya visel meg engemet nagyon.

No Jenőkém, remélem ez a levél jó egészségben talál, és mihamarabb eljut kezedbe.

 Welch, 1924. szept. 16.